  Анжелика Тихонова корреспондент Удмуртиысь выпускникъёс огъя кун экзаменъёс сётыны кутскизы. Школаез йылпумъясьёслэсь тодон-валанъёссэс эскерон туэ 27-тӥ куартолэзьысен 1-тӥ пӧсьтолэзёзь кыстӥськоз. Со сярысь Удмуртиысь дышетонъя но тодосъя министерстволэн пресс-службаез ивортэ. Экзаменъёсты сётон валтӥсь вакыт география но литература тодметъёсын кутскиз. Соосты пиналъёс ас мылкыдзыя быръё. Одно сётоноосыз пӧлын математика но ӟуч кыл.  Удмуртиысь тросэз выпускникъёс, кылем арын сямен ик, обществознание, физика, биология тодметъёсты бырйизы Та нуналъёсы Удмуртиын экзамен ортчытонъя 53 пунктъёс ужалозы, 675 аудиториос усьтӥськозы. Тодон-валанъёсты эскерон вакытэ элькунамы федерал дышетӥсь платформаын дасяськем 3 сюрс пала ӧнерчиос ужалозы. Экзаменъёслэсь ортчемзэс аккредитаци пыр потэм 237 мер учкисьёс чакласа возёзы. Онлайн-чакласьёс понна 20 интылы югдуръя улосвыл центр ужалоз. 59 адями онлайн-чакласьёслы федерал дышетӥсь платформаын дышетскизы. Выльдӥськонъёс сярысь верано ке, 2019-тӥ арысен школаез йылпумъясьёс математикая экзаменэз одӥг уровенья гинэ сётыны быгато – базовой яке профильной. Нош ӧжыт балл люкаменызы сэрен экзаменэн мыныкузы уровеньзэ воштыны быгатозы. Экзаменъёс сётыны тодметъёс пӧлы нырысьсэ китай кыл пыртэмын. Соя тодон-валанъёссэс эскерыны мылкыд каризы Россилэн 43 улосвылъёсысьтыз 289 дышетскисьёс. Удмуртиын сыӵеос ӧвӧл Огъя кун экзаменъёсты ортчытон пумысен юанъёсын выпускникъёс но соослэн анай-атайёссы йылпумъясь кун аттестаци ёзэтысь ӧнерчиослы 8(3412) 63-17-95 телефон номеръя жингыртыны быгато. Тегъёс: Дышетон Ижкар нылпиос Удмуртия ЕГЭ школаос Дышетонъянотодосъяминистерство  